

### ΓΕΝΙΚΟ ΠΡΟΞΕΝΕΙΟ ΤΗΣ ΕΛΛΑΔΟΣ ΣΤΟ ΤΟΡΟΝΤΟ

 **ΓΡΑΦΕΙΟ ΟΙΚΟΝΟΜΙΚΩΝ ΚΑΙ ΕΜΠΟΡΙΚΩΝ ΥΠΟΘΕΣΕΩΝ**

600-1075 Bay Street, Toronto, OΝ, M5S 2B1 Canada

Τηλ. +1 (416) 515 01 32, Ε-mail: ecocom-toronto@mfa.gr

Τορόντο, 17 Μαΐου 2023

**Θέμα:** Θετική εξέλιξη ελληνικών εξαγωγών οίνου στον Καναδά

Αύξηση κατά 95% ως προς την αξίας σημείωσαν οι ελληνικές εξαγωγές οίνου στον Καναδά κατά το α’ τρίμηνο 2023, έναντι της αντίστοιχης περιόδου 2022. Η αύξηση ανήλθε σε 103% ειδικά για τις εξαγωγές προς την Επαρχία Κεμπέκ και 139% προς την Επαρχία Οντάριο. Ο Καναδάς αποτελεί την 3η καλύτερη αγορά για τους ελληνικούς οίνους μετά από την Γερμανία και τις ΗΠΑ και πριν από την Κύπρο και την Γαλλία.

Σε απόλυτα μεγέθη, οι ελληνικές εξαγωγές στον Καναδά ανήλθαν συνολικά σε 3,5 εκ. Καν.$ το α’ τρίμηνο 2023 έναντι 1,8 εκ. Καν.$ κατά την περυσινή περίοδο. Οι εξαγωγές προς το Οντάριο αντιπροσωπεύουν το 28% των εξαγωγών προς το Κεμπέκ, ποσοστό που έχει βελτιωθεί μεν αλλά παραμένει χαμηλό.

Οι δυνατότητες περαιτέρω μεγάλης αύξησης προκύπτουν από τα εξής:

* Στο Κεμπέκ, το 2022, οι εξαγωγές μας αντιπροσώπευαν το 0,28% των συνολικών εισαγωγών οίνου και δεν έχουμε υλοποιήσει πρόγραμμα προβολής της Ελλάδας ως χώρας παραγωγής από το 2018.
* Στο Οντάριο οι εξαγωγές μας ανιπροσώπευαν μόλις το 0,08% των συνολικών εισαγωγών οίνου. Σε εξέλιξη βρίσκεται μεγάλο πρόγραμμα παραγγελιών που θα οδηγήσει σε νέα αύξηση τους επόμενους μήνες, ενώ η διοίκησή του έχει δηλώσει ότι θεωρεί πως η Ελλάδα μπορεί να αποτελέσει την νέα Πορτογαλία, η οποία έχει πολλαπλάσεις εξαγωγές οίνου στον Καναδά απ’ ό,τι η χώρα μας.

Επόμενες δράσεις προώθησης:

* Εκκρεμεί η απόφαση της αρμόδιας διεύθυνσης του ΥΠΑΑΤ επί πρότασης της ΕΔΟΑΟ για πρόγραμμα προώθησης του ελληνικού οίνου στον Καναδά. Δεδομένου ότι το πρόγραμμα θα έπρεπε να υλοποιηθεί έως τα τέλη Αυγούστου, εκτιμούμε ότι απομένον διάστημα καθιστά μη ρεαλιστική τυχόν υλοποίησή του
* Στις 29-30/5 θα πραγματοποιηθούν στο Μόντρεαλ δράσεις προώθησης των οίνων ΠΓΕ Αττική με την συμμετοχή 20 οινοποιείων, εκ των οποίων έξι διαθέτουν εισαγωγέα στον Καναδά, έξι δεν διαθέτουν και για τα υπόλοιπα οκτώ θα γνωρίζουμε εντός των επομένων ημερών, ώστε να καταβάλουμε συνολική προσπάθεια ανεύρεσης ενδιαφερομένων εισαγωγικών εταιρειών
* Τα οινοποεία Κυρ-Γιάννη και Άλφα υλοποιούν ανεξάρτητα προγράμματα προώθησης. Η Κυρ-Γιάννη ΑΕ θα πραγματοποιήσει δράσεις προβολής σε 35 καταστήματα του Επαρχιακού Μονοπωλίου SAQ στις περιοχές Μόντρεαλ και Κεμπέκ, κατά το διάστημα 19/05/2023 – 20/06/2023. Κατά τη διάρκεια της ενημέρωσης καταναλωτικού κοινού οι οίνοι θα τοποθετηθούν σε προνομιακή θέση στα καταστήματα με τη χρήση shelf talkers (καρτέλες ενημέρωσης στο ράφι), shelf extenders (προεκτάσεις τοποθέτησης στο ράφι), regular displays (προθήκες) και fridge placement (τοποθέτηση σε ψυγεία). Το Οινοποιείο Αλφα πραγματοποιεί ήδη δράσεις προβολής στο Οντάριο και ιδίως στο Τορόντο που θα ολοκληρθωθούν στις 31/5, ενώ παράλληλα θα είναι χορηγός στο ετήσιο gala του Hellenic Heritage Foundation (27/5).
* Κατά το διάστημα 11-13/8 θα πραγματοποιηθεί το φεστιβάλ Taste of the Danforth, στον ομώνυμο κεντρικό δρόμο της θεωρούμενης ως ελληνικής συνοικίας του Τορόντο. Το Γραφείο μας έχει αναλάβει να συντονίσει τους ενδιαφερόμενους εισαγωγείς και το LCBO. Επαρχιακό Μονοπώλιο Οντάριο, ώστε να δοθεί άδεια από το Alcohol and Gaming Commission of Ontario προκειμένου να γίνεται επίδειξη ελληνικών οίνων έξω από το τοπικό κατάστημα του LCBO. Σημειωτέον ότι το φεστιβάλ αναμένεται να επισκεφθούν τουλάχιστον 1,6 εκ. άτομα.

Δράσεις προώθησης κατά το τελευταίο διάστημα υλοποίησαν 4 οινοποιεία της Σαντορίνης (Santo, ΓΑΙΑ, Σιγάλας, Αργυρός) στις 3-4/5 σε Μόντρεαλ και Τορόντο, ενώ ακολουθεί επίσκεψη στην Ελλάδα ειδικών του οίνου στα τέλη Μαίου. Επίσης, 3 οινοποιεία με γυναίκες οινοποιούς (Ρούβαλης, Αχαϊκή και Βοσσινάκης) στις 15/5.

Διονύσης Πρωτοπαπάς

Σύμβουλος ΟΕΥ Α’